b'\n_START_ARTICLE_\nUngud\xc5\xbea\n_START_PARAGRAPH_\nUngud\xc5\xbea (angl. Unguja), taip pat \xc5\xbeinoma kaip Zanzibaras \xe2\x80\x93 did\xc5\xbeiausia ir labiausiai apgyvendinta Zanzibaro (Tanzanija) sala, i\xc5\xa1sid\xc4\x97s\xc4\x8diusi Indijos vandenyne, Zanzibaro salyno viduryje, apie 59 km \xc4\xaf pietus nuo antros pagal dyd\xc4\xaf salyno salos \xe2\x80\x93 Pembos. Ungud\xc5\xbe\xc4\x85 nuo \xc5\xbeemynin\xc4\x97s Tanzanijos skiria Zanzibaro kanalas. Sala kalvota, ilgis siekia apie 85 km, plotis \xe2\x80\x93 30 km, plotas apie 1666 km\xc2\xb2._NEWLINE_J\xc4\x85 supa daug ma\xc5\xbeesni\xc5\xb3 saleli\xc5\xb3, i\xc5\xa1 kuri\xc5\xb3 tik Tumbatu ir Uzi yra gyvenamos.\n_START_SECTION_\nAdministracinis suskirstymas\n_START_PARAGRAPH_\nUngud\xc5\xbea ir j\xc4\x85 supan\xc4\x8dios salos padalintos \xc4\xaf tris regionus: Pietinis-centrinis Zanzibaras (sostin\xc4\x97: Koanis), \xc5\xa0iaurinis Zanzibaras (sostin\xc4\x97: Mkokotonis) ir Vakarinis Zanzibaras (sostin\xc4\x97: Zanzibaro miestas). Ungud\xc5\xbea priskiriama pusiau autonominiam Zanzibaro regionui, kuris pagal Tanzanijos konstitucij\xc4\x85 apib\xc5\xabdinamas kaip Tanzanijos \xe2\x80\x9edalis\xe2\x80\x9c.\n_START_SECTION_\nGyventojai\n_START_PARAGRAPH_\n2002 m. duomenimis, saloje gyvena 622 459 gyventojai, kuri\xc5\xb3 dauguma susitelk\xc4\x99 Zanzibaro miesto regione. Kalbama kjungud\xc5\xbeos kalba, kuri yra svahili\xc5\xb3 kalbos dialektas._NEWLINE_Vystomas turizmas, \xc5\xbeem\xc4\x97s \xc5\xabkis (auginami kvapnieji gvazdikmed\xc5\xbeiai, citrusai, ry\xc5\xbeiai, kopra, kokosai), \xc5\xbevejyba. Daugumoje gyvenvie\xc4\x8di\xc5\xb3 palei salos pakrant\xc4\x99 auginamos j\xc5\xabr\xc5\xbeol\xc4\x97s.'